Boðhlaupsveitin Súrir pungar frá USÚ 12 ára stúlkur , þær kláruðu fótboltaleik og rétt náðu að koma sér fyrir í startblokkunum , ennþá í takkaskónum , enduðu í 2. sæti . Sjálfboðaliðar við undirbùning Unglingalandsmòts . Frjálsíþróttadeildin ætlar hér aðeins að fara yfir árið í máli og myndum . Eins kunnugt er var haldið hér á Höfn stórglæsilegt Unglingalandsmót um Verslunarmannahelgina . Bærinn fylltist af ungmennum með fjölskyldum sínum og hægt var að keppa í fjölmörgum greinum eins og kökuskreytingum , strandblaki , körfubolta , hjólreiðum svo fátt eitt sé nefnt og á kvöldin voru kvöldvökur . Þrátt fyrir að frjálsíþróttadeildin sé með þeim minni þá skipa frjálsíþróttirnar alltaf stóran sess á Unglingalandsmótunum og voru tæplega 400 keppendur og 1200 skráningar í mismunandi greinum í frjálsum íþróttunum . Það vill svo til að svona stór viðburður gerist ekki að sjálfu sér , það voru því mikil fagnaðarlæti í okkar herbúðum rétt fyrir mótsetningu þegar við sáum að búið var að manna í allar stöður . Greinarstjórarnir okkar og sjálfboðaliðarnir voru 78 talsins og það var nú eingöngu eljusemi og áhugi þeirra á að láta allt ganga upp að svona vel tókst til , auk þess sem mikið var lagt upp úr góðu skipulagi sem tókst vel . Það var haldið héraðsdómaranámskeið á okkar vegum og útskrifuðust 12 löggildir héraðsdómarar í Frjálsum íþróttum . Fyrir hönd USÚ kepptu töluvert margir í frjálsum íþróttum og stóðu allir sig með prýði og fóru þó nokkrir keppendur frá okkur á verðlaunapall . Við trúum því varla enn hversu hliðhollir okkur veðurguðirnir voru þessa helgi og það hefur gífurlega mikið að segja á svona viðburðum . Hér áður fyrr voru frjálsíþróttamótin einn af aðalviðburðum unga fólksins . Það hefur breyst enda er fjölbreytnin orðin meiri og það er margt í boði fyrir unga fólkið okkar þegar kemur að því að velja íþróttir , sem er mjög gott . Teymið sem hljòp með kyndilinn og tendraði Unglingalandsmòtseldinn . Ákveðið var að endurvekja Gamlárshlaup deildarinnar í fyrra en vegna veðurs varð það að þrettándahlaupi þar sem veðrið lék ekki við okkur á gamlársdag , í hlaupið mættu rúmlega 50 hlauparar og margir hverjir í skemmtilegum búningum , veitt voru verðlaun bæði fyrir fyrstu sætin í hlaupunum og búninga . Í ár ætlum við að gera aðra tilraun með gamlársdag og hlaupa árið frá okkur , við vonumst til að sjá ykkur þar sem flest og kveðja gamla árið með stæl og um að gera að mæta með jólahúfur , í búningum eða bara alveg eins og þið viljið . Þessi viðburður er til þess fallinn að eiga góða og heilsusamlega stund saman . Hlaupið verður klukkan 12:30 á gamlársdag og vonumst við til að sjá sem flesta , eftir hlaupið býður Kaffihornið upp á súpu fyrir hlaupara . Verið er að ganga frá ráðningu nýs þjálfara og byrja æfingar í frjálsum íþróttum aftur í janúar , þá verður bæði um að ræða styrktaræfingar og svo greinar innan frjálsra íþrótta . Enn og aftur þökkum við öllum þeim sem veittu okkur ómetanlega aðstoð á Unglingalandsmótinu í sumar , bæði við undirbúning og á mótinu sjálfu , þið eruð frábær . Sendum okkar bestu óskir um gleðileg jól og gæfuríkt komandi ár .